টুপির জন্য ৩২ হাজার ৫৬৮, মুখোশের জন্য ২০ হাজার, গেরুয়া-সবুজ উত্তরীয়র জন্য ৬৩ হাজার, পেন ড্রাইভের জন্য ১৬ হাজার টাকা, প্রাচারের নানা গান তৈরি করতে খরচ হয়েছে ৩.৫০ লাখ টাকা। এরকম ভাবেই রাজস্থানের মুখ্যমন্ত্রীর গৌরব যাত্রার জন্য মাত্র ৬ দিনে ১.১০ কোটি টাকা খরচ করে ফেলেছে বিজেপি।
একটি জনস্বার্থ মামলার শুনানির সময় আদালতে এমনই তথ্য দিয়েছে রাজস্থান বিজেপি। 
সামনেই রাজস্থানের বিধানসভা নির্বাচন। তার আগে রাজ্য জুড়ে গৌরব যাত্রা শুরু করেছেন সে রাজ্যের মুখ্যমন্ত্রী বসুন্ধরা রাজে সিন্ধিয়া। তাঁর খরচ নিয়ে প্রশ্ন তুলেই রাজস্থান হাইকোর্টের এক আইনজীবী মামলা করেছিলেন।
একটি সর্বভারতীয় সংবাদমাধ্যমের খবর অনুযায়ী, ৪ অগস্ট থেকে ১০ অগস্ট পর্যন্ত ২৩টি বিধানসভা কেন্দ্র ‌‌‌‌ঘুরে ফেলেছেন বসুন্ধরা। সেখানে বিস্তারিত হিসেবে দেখা যাচ্ছে, এখনও পর্যন্ত তাঁবু খাটানোর জন্য ৪১.৩০ লাখ, প্রচারের জন্য ৩৮.৯ লাখ, বিজ্ঞাপনের জন্য ২৫.৯৯ লাখ টাকা খরচ হয়েছে। 

এই বিষয়ে অন্যান্য খবর

স্বাধীনতা দিবসের উপহার পাঠাল পাকিস্তান, ৩৬ বছর পর স্ত্রীর পাশে বসলেন গজেন্দ্র
পাখির ডিম ভাঙায় কী শাস্তি পেল শিশু, শুনলে শিউরে উঠবেন


স্টিকারের জন্য ২৬ হাজার, ফ্ল্যাগের জন্য ১.১৭ লাখ, ৯১ হাজার টাকার হ্যান্ড কাট আউট ও ১৩.৩৮ লাখ টাকার বিগ কাট আউটের ব্যবস্থা করতে খরচ হয়েছে। 
বসুন্ধরা রাজে যে রথে করে এই যাত্রায় বেরিয়েছেন, তার জন্য ১.৭৫ লাখ টাকা ও তার জ্বালানি তেল বাবদ ১.৪০ লাখ টাকা খরচ হয়েছে বলে দাবি করা হয়েছে এই হলফনামায়।
অভিযোগ উঠেছিল, এই পুরো খরচের টাকাই সরকারি কোষাগার থেকে নেওয়া হচ্ছে। এই মর্মেই জনস্বার্থ মামলাটি করা হয়েছে। তবে সেই অভিযোগ অস্বীকার করেছেন রাজস্থান বিজেপির সভাপতি মদনলাল সাইনি।